Diċembru Diċembru hu t-tnax u l-aħħar xahar tas-sena fil-kalendarju Gregorjan, u wieħed minn seba' xhur Gregorjani li għandhom 31 jum. Diċembru jibda, astroloġikament, meta x-xemx tkun fis-simbolu tas-Saġittarju u jispiċċa fis-simbolu tal-Kaprikornu. Astronomikament, ix-xemx tibda fil-kostellazzjoni ta' Ophiuchus, li hi l-unika kostellazzjoni żodjakali li mhix mgħodda bħala simbolu astroloġiku, u tispiċċa fil-kostellazzjoni tas-Saġittarju. Bil-Latin, "decem" tfisser "għaxra". Diċembru kien ukoll l-għaxar xahar tal-kalendarju Ruman sakemm l-istaġun tax-xitwa (li kien staġun li ma kellux xahar ġo fih) kien ġie diviż bejn Jannar u Frar. Dan ix-xahar hu x-xahar bl-inqas numru ta' sigħat bix-xemx tas-sena fl-emisferu tat-Tramuntana u bl-iktar numru ta' sigħat bix-xemx tas-sena fl-emisferu tan-Nofsinhar. Diċembru jibda fl-istess ġurnata tal-ġimgħa bħal Settembru.